REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj: 06-2/147-21

27. april 2021. godine

B e o g r a d

Z A P I S N I K

SEDME SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 26. APRILA 2021. GODINE

Sednica je počela u 11,10 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić, Tijana Davidovac, Žarko Bogatinović, Milija Miletić, Stanislava Janošević, Sonja Todorović, Momir Stojilković, Velibor Stanojlović, Olja Petrović, Ljubinko Rakonjac, Dijana Radović, Arpad Fremond, Nikola Kožović, Jelisaveta Veljković, Nenad Filipović i Goran Kovačević (zamenik Marka Zeljuga), zamenik člana Odbora.

  Sednici nije prisustvovao član Odbora Marko Zeljug.

Sednici su prisustvovali predstavnici Ministarstva poljoprivrede, šumarstva i vodoprivrede: Jelena Blagojević, državni sekretar, Vedrana Ilić, v.d. pomoćnika ministra, Nebojša Milosavljević, direktor Uprave za zaštitu bilja, Gligorije Veselinović, Odeljenje za međunarodnu saradnju.

Odbor je jednoglasno usvojio sledeći

 Dnevni red

1. Razmatranje Predloga zakona o potvrđivanju Sporazuma između Vlade Republike Srbije i Vlade Ruske Federacije o saradnji u oblasti biljnog karantina i zaštite bilja, koji je podnela Vlada (broj 011-634/21 od 9. aprila 2021. godine).

Prva tačka dnevnog reda – Razmatranje Predloga zakona o potvrđivanju Sporazuma između Vlade Republike Srbije i Vlade Ruske Federacije o saradnji u oblasti biljnog karantina i zaštite bilja.

Jelena Blagojević, državni sekretar rekla je da imajući u vidu da je u poslednje vreme intenzivirana saradnja između Ruske Federacije i Republike Srbije u fitosanitarnoj oblasti, usled povećanja izvoza pošiljaka koje podležu obaveznom fitosanitarnom pregledu i pojačanim kontrolama koje je uvela ruska strana radi sprečavanja uvoza robe iz zemalja kojima je Ruska Federacija uvela sankcije, usledila je potreba za inoviranjem postojećeg Sporazuma između Vlade Ruske Federacije i Vlade Savezne Republike Jugoslavije u oblasti karantina i zaštite biljaka, koji je potpisan 1996. godine. Tokom 2018. godine sa ruskom stranom su otpočeli pregovori na usaglašavanju teksta i potpisivanju Sporazuma između Vlade Republike Srbije i Vlade Ruske Federacije o saradnji u oblasti biljnog karantina i zaštite bilja. Potpisani Sporazum doprineće olakšavanju procedura i snižavanju barijera prilikom izvoza iz Republike Srbije na tržište Ruske Federacije, pre svega voća i povrća, semenskog i sadnog materijala, kao i ostalih proizvoda biljnog porekla koji podležu fitosanitarnom pregledu. Potpisani Sporazum pruža osnov za dalje i detaljnije uređenje svih pitanja iz fitosanitarne oblasti, kako u pregovorima tako i na nivou stručnih službi obe zemlje, što će svakako doprineti povećanju obima robne razmene proizvoda biljnog porekla. Rok važenja Sporazuma je pet godina i automatski će se produžiti na još pet godina.

Odbor je jednoglasno, a na osnovu člana 156. stav 3. Poslovnika Narodne skupštine odlučio da podnese Narodnoj skupštini sledeći

 I z v e š t a j

 Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Sporazuma između Vlade Republike Srbije i Vlade Ruske Federacije o saradnji u oblasti biljnog karantina i zaštite bilja.

Za izvestioca Odbora na sednici Narodne skupštine određen je Marijan Rističević, predsednik Odbora.

Pošto drugih pitanja i predloga nije bilo, sednica je zaključena u 11,15časova.

Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

 Branka Zlatović Marijan Rističević